Paġna F'konformità mal-Istrateġija tal-UE kontra l-Proliferazzjoni ta' Armi ta' Qerda Massiva adottata mill-Kunsill Ewropew f'Diċembru 2003 (id-dok. 15708/03), huma previsti rapporti ta' progress ta' kull sitt xhur dwar l-implimentazzjoni tal-Istrateġija. Dan ir-rapport ta' progress ikopri l-attivitajiet li saru fl-ewwel nofs tal-2014. Il-prinċipji gwida tal-UE fil-qasam, f'konformità mal-objettivi tal-Istrateġija Ewropea ta' Sigurtà, l-Istrateġija tal-UE dwar in-Nonproliferazzjoni tal-AQM u l-Linji Ġodda ta' Azzjoni (dok. 17172/08), ikomplu jkunu: multilateraliżmu effettiv, inkluż il-promozzjoni tal-universalità tat-trattati, il-konvenzjonijiet u strumenti oħra internazzjonali u l-implimentazzjoni nazzjonali tagħhom, permezz ta' azzjoni diplomatika u assistenza finanzjarja lil pajjiżi terzi u organizzazzjonijiet internazzjonali; kooperazzjoni mill-qrib ma' sħab u pajjiżi terzi oħra bl-għan li tintlaħaq konverġenza globali tal-fehmiet dwar il-ħtieġa li tissaħħaħ is-sistema internazzjonali tan-nonproliferazzjoni. Komplew l-isforzi biex jiġu indirizzati kwistjonijiet ta' nonproliferazzjoni fir-relazzjonijiet bilaterali tal-UE mal-pajjiżi rilevanti kollha, b'mod partikolari permezz ta' laqgħat ta' djalogu politiku u kuntatti informali oħra; użu effettiv u komplementari tal-istrumenti u r-riżorsi finanzjarji kollha disponibbli – il-baġit tal-PESK, l-Istrument li Jikkontribwixxi għall-Istabbiltà u l-Paċi (li qabel kien l-Istrument għall-Istabbiltà), strumenti oħra – sabiex jiġi massimizzat l-impatt tal-attivitajiet tagħha biex jinkisbu l-objettivi tal-Politika Estera tal-UE. Għaldaqstant, il-ħidma hija kkoordinata mill-qrib fil-Politika tas-Sigurtà usa' u l-attivitajiet ta' Prevenzjoni tal-Konflitt li jsiru mill-UE. Il-Konsulent Prinċipali u Mibgħut Speċjali għan-Nonproliferazzjoni u d-Diżarm tas-SEAE rrappreżenta lill-UE f'għadd ta' laqgħat internazzjonali ewlenin matul l-ewwel nofs tal-2014 (b'mod partikolari l-Grupp tad-Diretturi għan-Nonproliferazzjoni tal-G8/G7, il-Kumitat ta' Tħejjija tat-TNP għall-2014, il-Konsultazzjonijiet Miftuħa dwar l-abbozz ta' Kodiċi tal-Kondotta Internazzjonali għal Attivitajiet Spazjali). Fl-ewwel semestru tal-2014, il-Mibgħut Speċjali ffoka fuq: it-titjib tal-isforzi għall-appoġġ tat-Trattat dwar in-Nonproliferazzjoni Nukleari (inkluż l-Artikolu X tiegħu dwar l-irtirar). Dan jibqa' prijorità ewlenija għall-UE, minħabba wkoll ir-rilevanza diretta tiegħu għall-isfidi ewlenin ta' proliferazzjoni reġjonali fl-Iran u r-RDPK. L-UE kompliet tappoġġa l-isforzi tal-Faċilitatur Finlandiż bil-għan li jlaqqa' l-Konferenza ta' Ħelsinki dwar żona mingħajr AQM fil-Lvant Nofsani, ukoll billi organizzat sessjoni ta' ħidma fuq il-kapaċitajiet għal diplomatiċi ta' livell medju mir-reġjun tal-Lvant Nofsani bl-għajnuna tal-Konsorzju tal-UE għan-Nonproliferazzjoni; il-progress fl-inizjattiva dwar Kodiċi ta' Kondotta Internazzjonali għal Attivitajiet Spazjali. Il-Mibgħut Speċjali ħa sehem f'bosta laqgħat ta' sensibilizzazzjoni bilaterali ma' sħab ewlenin, inklużi l-Indoneżja u r-Russja. Fis-27 u t-28 ta' Mejju 2014 fil-Lussemburgu, huwa ppresjeda Konsultazzjonijiet Miftuħa dwar l-abbozz tal-Kodiċi, fejn iltaqgħu madwar 140 rappreżentant minn aktar minn 60 pajjiż; il-promozzjoni tal-universalizzazzjoni u d-dħul fis-seħħ tat-Trattat dwar il-Projbizzjoni Totali ta' Provi Nukleari (CTBT), u t-tisħiħ tal-viżibbiltà tal-attivitajiet ta' sensibilizzazzjoni tal-UE f'dan il-qasam bis-sehem fil-Konferenza Reġjonali Asjatika tas-CTBTO f'Ġakarta (19-21 ta' Mejju 2014) u l-preżentazzjoni tal-pożizzjoni tal-UE dwar għadd ta' suġġetti marbutin mal-politika tas-sigurtà u man-nonproliferazzjoni fil-Forum għall-Kooperazzjoni fis-Sigurtà tal-OSKE; intensifikazzjoni/bidu ta' djalogi ta' nonproliferazzjoni mas-sħab ewlenin barra mill-UE u segwitu tal-integrazzjoni tal-kwistjonijiet ta' nonproliferazzjoni fir-relazzjonijiet bilaterali tal-UE mal-pajjiżi kollha rilevanti, b'mod partikolari permezz ta' laqgħat ta' djalogu politiku u kuntatti oħra informali. Il-Grupp ta' Ħidma dwar in-Nonproliferazzjoni (CONOP) tal-UE, f'kooperazzjoni mill-qrib mad-Delegazzjonijiet rilevanti tal-UE, ikkontribwixxa b'mod attiv għat-tħejjijiet tal-pożizzjonijiet tal-UE għal-laqgħa tal-Kumitat ta' Tħejjija tat-TNP li saret fi New York bejn it-28 ta' April u d-9 ta' Mejju 2014 u għal-laqgħat tal-Bord tal-Gvernaturi tal-IAEA f'Marzu u f'Ġunju 2014. Huwa pprovda gwida strateġika u ħejja l-kontributi tal-UE f'laqgħat internazzjonali oħrajn, bħal dawk tal-Grupp Konsultattiv tal-Grupp ta' Fornituri Nukleari (NSG), tal-Kummissjoni Preparatorja tas-CTBTO, tas-Sistema ta' Kontroll tat-Teknoloġija tal-Missili (MTCR), tal-Grupp Awstralja (AG) u laqgħat rilevanti oħrajn fil-mandat tiegħu. Saru diskussjonijiet mal-President tat-Tielet PrepCom tat-TNP fil-laqgħa tal-CONOP fit-23 ta' April 2014. Bil-ħsieb tal-Konferenza ta' Rieżami tal-2015, it-tliet sottogruppi ta' ħidma informali tal-'Ħbieb tal-President' li qed iħejju l-kontributi tal-UE għaċ-Ċiklu ta' Rieżami tat-TNP għall-2015, ippreseduti mill-Istati Membri tal-UE bis-sehem tas-SEAE, issoktaw ħidmiethom. Saru dikjarazzjoni ġenerali tal-UE u tliet dikjarazzjonijiet raggruppati mill-Mibgħut Speċjali għan-Nonproliferazzjoni u d-Diżarm waqt it-Tielet Laqgħa tal-PrepCom u ġew ippreżentati żewġ Dokumenti ta' Ħidma tal-UE (L-isforzi tal-UE biex issaħħaħ is-sigurtà nukleari u L-isforzi tal-UE biex issaħħaħ is-sikurezza nukleari). Fil-marġini tal-PrepCom ittella' avveniment li kellu attendenza tajba dwar l-isforzi tal-UE biex issaħħaħ is-sigurtà nukleari. Dwar iż-Żona Mingħajr AQM fil-Lvant Nofsani, l-UE kompliet tappoġġa bis-sħiħ it-tħejjijiet li qed isiru għal Konferenza ta' suċċess u b'mod partikolari l-isforzi bla waqfien tal-Faċilitatur tagħha, l-Ambaxxatur Laajava tal-Finlandja, u t-tim tiegħu, biex tiġi stabbilita l-bażi f'dak ir-rigward. Fit-18 u d-19 ta' Ġunju 2014 ġiet organizzata sessjoni ta' ħidma fuq il-kapaċitajiet indirizzata lejn diplomatiċi żgħażagħ u ta' livell medju mill-Pajjiżi tar-Reġjun ikkonċernati fi Brussell. Bħal ma ġara f'okkażjonijiet preċedenti, il-Konsorzju tal-UE għan-Nonproliferazzjoni kien strumentali biex tittella' din l-attività. Fil-laqgħat uffiċjali mal-Lega tal-Istati Għarab u diversi pajjiżi Għarab, l-UE appellat lill-partijiet kollha fir-reġjun biex b'mod urġenti u proattiv jikkomunikaw mal-Faċilitatur u l-Presidenti bil-għan li jkun hemm il-Konferenza li għandha titlaqqa' mill-aktar fis possibbli. Inżammu kuntatti mill-qrib mal-Faċilitatur u t-tim tiegħu mis-SEAE fil-livelli kollha. L-UE kompliet issaħħaħ l-appoġġ tagħha għall-Aġenzija Internazzjonali tal-Enerġija Atomika fi Vjenna. L-UE tibqa' donatur ewlieni għall-Fond tas-Sigurtà Nukleari, b'impenn ta' kważi EUR 40 miljun sa mill-2004 (inklużi l-aħħar impenji biex l-Aġenzija tingħata EUR 8,05 miljun, abbażi tad-Deċiżjoni tal-Kunsill 2013/517/PESK tal-21 ta' Ottubru 2013). Barra minn hekk, għas-sigurtà nukleari l-UE kkontribwixxiet bil-kompetenza esperta teknika tagħha fl-attivitajiet ta' taħriġ u sessjonijiet ta' ħidma organizzati mill-IAEA u biex il-pajjiżi terzi fil-mira jsaħħu l-kapaċitajiet fil-ġlieda kontra t-traffikar illeċitu ta' materjali nukleari u ta' materjali radjuattivi oħra. L-UE u l-IAEA komplew jikkoordinaw l-appoġġ tagħhom għall-pajjiżi terzi f'dan il-qasam. It-tieni Laqgħa Annwali ta' Uffiċjali Għolja (SOM) tal-UE u l-IAEA, li tinvolvi lir-rappreżentanti fuq livell għoli tas-SEAE, tal-Kummissjoni Ewropea/Euratom u tal-IAEA, saret fl-20 u l-21 ta' Frar 2014 fi Vjenna, wara ż-żjara b'suċċess tad-Direttur Ġenerali tal-IAEA Yukiya Amano fi Brussell (fit-3 u l-4 ta' Frar). Il-laqgħa nfetħet mid-Direttur Ġenerali Amano. Ġiet adottata stqarrija konġunta għall-istampa. L-għan tal-laqgħat tal-uffiċjali għolja huwa li tissaħħaħ il-kooperazzjoni fl-oqsma kollha tal-attività tal-IAEA, tiżdied il-viżibbiltà tal-kontribuzzjonijiet tal-UE u tkompli tiġi kkoordinata l-azzjoni tal-UE, sabiex tiġi żgurata l-komplementarjetà u tiġi evitata s-sovrapożizzjoni bejn l-attivitajiet imwettqa miċ-Ċentri ta' Eċċellenza tal-UE għas-CBRN u mill-IAEA fil-qasam tas-Sigurtà Nukleari (għal dan il-għan, l-UE/Ċentru Konġunt tar-Riċerka u l-IAEA wkoll iffirmaw Arranġamenti Prattiċi bħala gwida għall-kooperazzjoni bejniethom). Fil-marġini tal-laqgħa tal-uffiċjali għolja, saret l-ewwel laqgħa tal-Kumitat ta' Komunikazzjoni tal-Uffiċjali Għolja biex tkompli taħdem fuq l-implimentazzjoni tal-Memorandum ta' Qbil bejn il-EURATOM u l-IAEA dwar is-Sikurezza Nukleari li ġie ffirmat f'Settembru 2013. It-tielet laqgħa tal-uffiċjali għolja UE-IAEA ser issir lejn il-bidu tal-2015, fil-bini tal-Kummissjoni Ewropea fil-Lussemburgu. Mill-2008, l-UE impenjat ruħha, permezz ta' Konklużjonijiet tal-Kunsill, li tagħti sa EUR 25 miljun lill-Bank tal-Uranju b'Arrikkiment Baxx (LEU) tal-IAEA. L-UE ttrasferiet EUR 20 miljun mill-Istrument li Jikkontribwixxi għall-Istabbiltà u l-Paċi biex tappoġġa l-Bank. Għanda tiġi pprovduta kontribuzzjoni oħra ta' mhux aktar minn EUR 5 miljun mill-baġit tal-PESK, ibbażata fuq Deċiżjoni tal-Kunsill. L-approvazzjoni tal-Kunsill hija pendenti minħabba li ma kienx mistenni progress baxx fil-finalizzazzjoni ta' diversi ftehimiet, inkluż il-Ftehim dwar l-Istat Ospitanti bejn l-IAEA u l-Kazakistan. Fil-qasam tas-salvagwardji nukleari, id-Direttorat tas-Salvagwardji Nukleari tal-Kummissjoni Ewropea jkompli japplika s-salvagwardji fuq il-materjal nukleari ċivili kollu fit-28 Stat Membru kollha, li għandha baġit annwali ta' madwar EUR 20 miljun. L-attivitajiet ta' verifika tas-salvagwardji huma kkoordinati f'kooperazzjoni mill-qrib mal-IAEA. L-IAEA u l-Kummissjoni qed itejbu kontinwament il-kooperazzjoni tagħhom fil-qasam bil-għan li jiġi ottimizzat l-użu tar-riżorsi umani u finanzjarji, filwaqt li tinżamm l-ogħla effettività possibbli tas-salvagwardji. L-UE kompliet tipprovdi appoġġ tekniku importanti lill-IAEA fil-kamp tas-salvagwardji nukleari permezz tal-Programm ta' Appoġġ ta' Salvagwardji tal-Kummissjoni Ewropea. Filwaqt li l-UE ħadet impenn ta' EUR 10 miljun biex tappoġġa proġett internazzjonali bil-għan li jespandi u jiġi modernizzat il-Laboratorju Seibersdorf Safeguards fl-Awstrija (b'EUR 9,50 miljun diġà trasferiti), l-IAEA rreferiet għad-donaturi internazzjonali, inkluża l-UE, biex tikkontribwixxi wkoll għall-modernizzazzjoni tal-Laboratorju Nuclear Applications f'Seibersdorf. Fil-livell tal-esperti, il-Kummissjoni Ewropea f'kooperazzjoni mal-IAEA nediet proċess għall-valutazzjoni u l-appoġġ tat-titjib tal-Bażi tad-Data tal-IAEA dwar it-Traffikar Illeċitu (ITDB) fir-rigward tar-rispons tagħha għall-bżonnijiet tal-utenti. Ġie abbozzat dokument dwar l-aħjar prassi dwar il-kultura ta' rappurtar armonizzata u ser jiġi ppreżentat lill-IAEA. Beda l-iżvilupp tal-FNI (Formola ta' Notifika ta' Inċident) fuq l-internet, sabiex jiġu modernizzati l-mezzi ta' rappurtar, f'Ottubru 2013 u ser jiġi ffianlizzat fl-2014. Il-fondi tal-UE pprovduti lill-IAEA skont l-Azzjonijiet Konġunti minn I sa IV, u d-Deċiżjoni tal-Kunsill V għenu biex isir progress fl-isforzi tal-IAEA biex tissaħħaħ is-sigurtà nukleari f'pajjiżi terzi u tingħata prijorità lil dawk l-Istati li għandhom l-akbar ħtieġa għal titjib tal-kontroll tagħhom tar-radjuattività u l-materjal nukleari, u b'hekk għenu fit-tnaqqis tar-riskji. L-isforzi ffukaw fuq it-tisħiħ tal-infrastruttura leġislattiva u regolatorja tal-Istati relatata mal-materjal nukleari u materjal radjuattiv ieħor, il-miżuri ta' sigurtà nukleari għall-materjal nukleari u materjal radjuattiv ieħor użat, il-ħżin u t-trasport u l-faċilitajiet relatati tagħhom u l-kapaċitajiet tal-Istati li jittrattaw il-materjal nukleari u radjuattiv li mhux fil-kontroll tal-kontroll nazzjonali regolatorju, u b'hekk il-pajjiżi li jingħataw assistenza jkunu jistgħu jilħqu l-obbligi nazzjonali u internazzjonali tagħhom. Id-Deċiżjoni tal-Kunsill (IAEA VI, 2013/517/PESK) l-aktar reċenti, adottata fil-21 ta' Ottubru 2013, qed tikkontribwixxi biex tittejjeb aktar is-sigurtà nukleari fid-dinja kollha u biex tissaħħaħ is-sigurtà Ewropea, billi jingħata appoġġ lill-attivitajiet li jsiru mill-IAEA fil-qafas tal-Pjan dwar is-Sigurtà Nukleari 2014-2017, prinċipalment fl-oqsma deskritti hawn fuq. L-UE ppromoviet attivament id-dħul bikri fis-seħħ tat-Trattat dwar il-Projbizzjoni Totali ta' Provi Nukleari (CTBT), abbażi tad-Deċiżjonijiet rilevanti tal-Kunsill (2010/461/PESK tas-26 ta' Lulju 2010 u 2012/699/PESK tat-13 ta' Novembru 2012) b'appoġġ għall-Organizzazzjoni tat-Trattat dwar il-Projbizzjoni Totali ta' Provi Nukleari (CTBTO) u bit-twettiq ta' sforzi ta' sensibilizzazzjoni lejn il-pajjiżi kollha li għadhom ma ffirmawx jew ma rratifikawx is-CTBT, inklużi l-Istati li fadal tal-Anness 2 li r-ratifika tagħhom hija meħtieġa għad-dħul fis-seħħ tat-Trattat. L-UE ser tkompli s-sensibilizzazzjoni dwar is-CTBT f'diversi kuntesti, inkluż f'laqgħat ta' djalogu politiku, biex jiżdied ir-ritmu tar-ratifika tat-Trattat. F'dak l-ispirtu, il-Mibgħut Speċjali għan-Nonproliferazzjoni u d-Diżarm u rappreżentanti mill-Kummissjoni Ewropea ħadu sehem f'Konferenza Reġjonali tas-CTBTO li saret mid-19 sal-21 ta' Mejju f'Ġakarta għall-pajjiżi Asjatiċi. Il-konferenza kienet koorganizzata mill-awtoritajiet Indoneżjani u appoġġata finanzjarjament mill-UE u l-Ġappun. Ir-rappreżentanti tal-UE għaddew kummenti li ssottolinjaw l-appoġġ politiku kif ukoll dak finanzjarju tal-UE għall-universalizzazzjoni u l-implimentazzjoni effettiva tas-CTBT, kif ukoll l-esperjenzi tal-UE fl-iskambju ta' data ta' emerġenza radjoloġika filwaqt li saħqu dwar l-applikazzjonijiet u l-benefiċċji għall-popolazzjoni ċivili tas-Sistema Internazzjonali ta' Monitoraġġ tas-CTBTO. It-test nukleari mwettaq mir-RDPK fit-12 ta' Frar 2013 u r-riskji ta' aktar testijiet possibbli wrew biċ-ċar l-importanza reali tas-Sistema ta' Monitoraġġ Internazzjonali tas-CTBTO, li qed tiġi żviluppata attwalment u li l-UE qed tappoġġa permezz tad-Deċiżjonijiet tal-Kunsill tagħha. It-timijiet tas-CTBTO ġew mobilizzati biex jipprovdu lill-pajjiżi kollha li ffirmaw is-CTBT bid-data rilevanti tal-hot-line sabiex dawn jingħataw lil dawk li jieħdu d-deċiżjonijiet. L-isforzi fir-rigward tal-manutenzjoni tat-321 stazzjon sismiku awżiljarju assistiti permezz tal-Azzjonijiet Konġunti/Deċiżjonijiet tal-Kunsill minn I sa V, u l-implimentazzjoni taċ-Ċentru Internazzjonali tad-Data tas-CTBTO (li jiġbor, janalizza u jiskambja d-data li tkun ġejja mill-istazzjonijiet tan-netwerk) ser tikkontribwixxi għas-sostenibbiltà meħtieġa tas-sistema. Barra minn hekk, huwa importanti ferm li jiġi appoġġat is-Segretarjat Tekniku Proviżorju tas-CTBTO fit-twettiq ta' eżerċizzji oħra bħat-tieni Eżerċizzju Integrat fuq il-Post li għandu jiġi organizzat f'Novembru/Diċembru 2014 fil-Ġordan biex jiġu ttestjati u jittejbu l-kapaċitajiet operattivi tas-sistema tal-ispezzjoni fuq il-post (OSI). Bdiet ħidma esploratorja u ser tkompli biex ikompli jingħata appoġġ lill-attivitajiet tal-Kummissjoni Preparatorja tas-CTBTO bil-finanzjament tal-UE. L-UE baqgħet impenjata b'mod sħiħ għall-isforzi li qed isiru bl-għan li tinkiseb soluzzjoni diplomatika għall-kwistjoni nukleari Iranjana permezz ta' negozjati, ibbażati fuq it-TNP u l-implimentazzjoni sħiħa tar-Riżoluzzjonijiet kollha rilevanti tal-KSNU u tal-Bord tal-Gvernaturi tal-IAEA. Il-ftehim interim magħruf bħala l-Pjan ta' Azzjoni Konġunt li ntlaħaq bejn l-E3/EU+3 u l-Iran f'Ġinevra f'Novembru 2013 daħal fis-seħħ fl-20 ta' Jannar 2014 b'deċiżjoni tal-Kunsill Affarijiet Barranin. Wara l-bidu tal-implimentazzjoni tal-Pjan ta' Azzjoni Konġunt ir-Rappreżentant Għoli tal-UE, flimkien mad-Diretturi Politiċi tal-E3+3 (iċ-Ċina, Franza, il-Ġermanja, ir-Russja, ir-Renju Unit u l-Istati Uniti), bdew negozjati mal-Iran bil-għan li tintlaħaq soluzzjoni komprensiva fuq perijodu twil għall-kwistjoni nukleari Iranjana kif previst fil-Pjan ta' Azzjoni Konġunt. Saru diversi sessjonijiet ta' taħditiet fil-livell politiku u tal-esperti minn dak iż-żmien 'l hawn. B'mod parallel mat-triq tal-E3/EU+3, l-IAEA u l-Iran komplew il-kooperazzjoni tagħhom taħt il-Qafas għall-Kooperazzjoni bil-għan li jsolvu l-kwistjonijiet pendenti preżenti u passati kollha, inklużi dawk marbutin ma' dimensjonijiet militari possibbli. Fi Frar u Mejju l-IAEA u l-Iran qablu dwar xi miżuri prattiċi li għandhom jiġu implimenti mill-Iran, filwaqt li hemm kwistjonijiet pendenti oħra li għad iridu jiġu indirizzati. L-UE tibqa' mħassba dwar il-programmi u attivitajiet ta' missili ballistiċi tal-Iran u r-riskji li dawn joħolqu tal-iżvilupp ta' tagħbija nukleari għal missila u hija determinata li l-kwistjonijiet kollha li tqajmu fir-riżoluzzjonijiet 1737, 1747, 1803, 1835 u 1929 tal-KSNU għandhom jissolvew għalkollox. Il-Pjan ta' Azzjoni Konġunt ta' Novembru 2013 jipprevedi li s-soluzzjoni fuq perijodu twil għall-kriżi nukleari Iranjana ser ikollha tindirizza r-Riżoluzzjonijiet tal-KSNU, li, fost affarijiet oħra, ikopru l-missili ballistiċi li huma kapaċi li jġorru armi nukleari. Rigward ir-RDPK, l-UE kompliet tħeġġeġ lir-RDPK biex tirrispetta l-obbligi tagħha, meħuda taħt ir-Riżoluzzjonijiet rilevanti tal-Kunsill tas-Sigurtà tan-NU, inkluż bl-abbandun tal-programmi nukleari u ta' missili ballistiċi kollha eżistenti tagħha b'manjiera totali, verifikabbli u irreversibbli. L-UE kompliet tappella lir-RDPK biex tirritorna lejn konformità sħiħa mal-obbligi ta' salvagwardja tat-TNP u tal-IAEA, u biex tipprovdi lill-IAEA l-aċċess mitlub għal individwi, dokumentazzjoni, tagħmir u faċilitajiet. L-UE appoġġat b'mod kostanti li jissokta l-proċess ta' Taħditiet bejn is-Sitt Partijiet, u appellat lir-RDPK biex terġa' lura għal negozjati internazzjonali kredibbli u awtentiċi. Minbarra li implimentat ir-Riżoluzzjonijiet tal-Kunsill tas-Sigurtà tan-NU, l-UE introduċiet ukoll miżuri restrittivi awtonomi addizzjonali, inklużi kontrolli msaħħa fuq oġġetti b'użu doppju u fuq il-proliferazzjoni tal-armi konvenzjonali. L-UE ġeddet l-appell tagħha lir-RDPK biex tirratifika s-CTBT u biex tirrinunzja milli twettaq aktar atti provokattivi. L-UE għadha estremament imħassba dwar it-teknoloġija ferm żviluppata tar-RDPK fil-qasam tal-missili ballistiċi, partikolarment il-proġetti tagħha ta' missili ta' portata twila. Ir-RDPK tibqa' tisfida r-Riżoluzzjonijiet 1695, 1718, 1874, 2087 u 2094 tal-KSNU u dan il-ksur ġie nnotat reċentement fl-okkażjoni ta' sensiela ġdida ta' testijiet ta' missili ballistiċi fis-26 ta' Marzu 2014. Dawn l-atti jikkostitwixxu theddida serja għall-paċi u l-istabbiltà fir-reġjun, u ġew ikkundannati mill-kelliem tar-RGħ bl-aktar mod qawwi. Ir-Riżoluzzjoni tal-Ewwel Kumitat tal-AĠNU 68 dwar ir-Rapport rigward il-Konferenza dwar id-Diżarm (KD), ippreżentat mill-Irlanda, talbet lill-KD biex toħroġ mill-istaġnar billi tadotta u timplimenta programm ta' ħidma bilanċjat u komprensiv. Hija laqgħet id-deċiżjoni CD/1956/Rev.1 biex jiġi stabbilit grupp ta' ħidma informali bil-mandat li jipproduċi programm ta' ħidma. L-UE esprimiet it-tama tagħha diversi drabi li l-grupp ta' ħidma informali ser iwassal għal riżultati konkreti u tanġibbli. L-UE għamlet ċar ukoll li f'konformità mal-impenn tal-Istati Membri tagħha, li ilu għaddej żmien twil, favur it-tkabbir tal-KD, hija appoġġat bis-sħiħ il-ħatra ta' koordinatur speċjali għall-espansjoni tas-sħubija. B'mod konsistenti mal-involviment tal-UE fis-soċjetà ċivili, l-UE tappoġġa wkoll interazzjoni mtejba bejn is-soċjetà ċivili u l-Konferenza dwar id-Diżarm, biex b'hekk jissaħħaħ il-kontribut tal-NGOs u l-istituzzjonijiet ta' riċerka għall-ħidma tal-Konferenza. Għall-UE, il-bidu immedjat u l-konklużjoni bikrija tan-negozjati fis-CD tat-Trattat li jipprojbixxi l-produzzjoni ta' materjal fissili għall-armi nukleari jew mezzi splussivi nukleari oħra abbażi tad-dokument KD/1299 u l-mandat li jinsab fih jibqa' prijorità. Tali Trattat jifforma element essenzjali ta' kwalunkwe qafas sabiex ikollna dinja mingħajr armi nukleari li tibqa', f'konformità mal-għanijiet tat-TNP. L-UE qed tistenna b'interess l-eżitu tal-laqgħat tal-grupp ta' esperti governattivi stabbilit permezz tar-riżoluzzjoni 67/53 tal-Assemblea Ġenerali. Is-Sirja baqgħet prominenti fuq l-aġenda tal-Organizzazzjoni għall-Projbizzjoni ta' Armi Kimiċi (OPCW). Filwaqt li l-każ tas-Sirja ta opportunità mingħajr preċedent lill-OPCW biex tittestja l-kooperazzjoni tagħha man-NU, biex tirċievi rikonoxximent internazzjonali (il-premju Nobel għall-paċi) u tkattar l-appoġġ internazzjonali, dan ukoll assorba riżorsi umani u finanzjarji u ħoloq tħassib dwar is-sigurtà. L-UE kkontribwixxiet total ta' aktar minn EUR 16-il miljun lill-OPCW għall-qerda tal-armi kimiċi Sirjani. Hija għamlet dan billi użat b'mod sinerġetiku l-istrumenti finanzjarji għad-dispożizzjoni tagħha (PESK u IcSP) u billi kkontribwixxiet kemm in natura (vetturi armati u immaġni bis-satellita) kif ukoll finanzjarjament (EUR 12-il miljun għall-Fond Fiduċjarju tal-OPCW). Wara t-Tielet Konferenza ta' Rieżami tal-Konvenzjoni dwar l-Armi Kimiċi (CWC), l-UE kompliet tiffoka fuq il-prijoritajiet tagħha, notevolment (i) it-tkomplija tal-qerda ta' ħażniet eżistenti; (ii) il-promozzjoni tal-universalità tas-CWC (fl-14 ta' Ottubru 2013, is-Sirja saret il-190 Stat Parti għall-Konvenzjoni); (iii) il-bidla għal sforzi ta' nonproliferazzjoni; (iv) il-promozzjoni ta' bini tal-kapaċità fir-rigward tas-sigurtà u s-sikurezza fl-industrija tal-kimika f'pajjiżi li qed jiżviluppaw, f'konformità mal-Artikolu XI, u b'rispons għall-użu ta' armi kimiċi, skont l-Artikolu X. Minkejja l-ħtieġa li jintlaħqu xi wħud mill-għanijiet inizjali ewlenin tas-CWC, l-UE u l-Istati Membri tagħha bdew riflessjoni biex jidentifikaw l-istadju ta' wara l-qerda tal-armi kimiċi u gradwalment qed jibdew iqisu l-isfidi għar-rilevanza futura, u għalhekk l-effettività tal-konvenzjoni. Deċiżjoni tal-Kunsill ġdida possibbli li tappoġġa l-OPCW għandha tibni fuq din ir-riflessjoni. Permezz tad-delegazzjonijiet tal-UE, l-UE ħadet inizjattivi diplomatiċi fi 48 pajjiż bil-għan li tiffaċilita u tixpruna l-proċess leġislattiv permezz ta' djalogu dirett mal-awtoritajiet rilevanti u b'hekk tgħaġġel l-adozzjoni tal-leġislazzjoni (skont l-Artikolu VII tal-Konvenzjoni). Ir-rapport dwar l-eżitu tal-inizjattivi diplomatiċi ġie kondiviż mal-Istati Membri fil-Grupp ta' Ħidma kompetenti (CODUN) u mal-OPCW. F'termini ta' impatt tal-appoġġ tal-UE, il-pajjiżi kollha li kienu ntgħażlu biex jirċievu assistenza użaw din biex jittrattaw dawn in-nuqqasijiet tekniċi kritiċi, li jippermettu lil dawn l-Istati Partijiet jagħmlu progress sinifikanti lejn implimentazzjoni nazzjonali tas-CWC. B'mod konkret, jista' jiġi nnotat li d-Deċiżjonijiet tal-Kunsill tal-UE jibqgħu l-uniku mezz possibbli biex tingħata din it-tip ta' assistenza biex titratta nuqqasijiet fl-implimentazzjoni. Mid-90 sottoproġett ta' implimentazzjoni nazzjonali li saru mis-Segretarjat Tekniku tal-OPCW fi snin reċenti, madwar nofs ma setax isir mingħajr il-fondi tal-Azzjonijiet Konġunti/Deċiżjonijiet tal-Kunsill. Sa fejn hija kkonċernata l-prijorità tal-UE dwar il-promozzjoni tal-universalità, b'kollox dsatax-il pajjiż ingħaqdu mal-Konvenzjoni minn mindu ġiet adottata l-ewwel Azzjoni Konġunta u erbgħa minn dawk li ngħaqdu mal-Konvenzjoni fl-2005 kienu involuti f'attività ta' sensibilizzazzjoni ffinanzjata mill-Azzjoni Konġunta/Deċiżjoni tal-Kunsill tal-UE; dan kien il-każ għall-pajjiżi kollha li ngħaqdu matul is-snin ta' wara. Wara s-Seba' Konferenza ta' Rieżami tal-BTWC (Ġinevra, Diċembru 2011), l-UE impenjat ruħha b'mod kostruttiv fil-Proċess Intersessjonali, fejn ikkontribwixxiet b'dikjarazzjonijiet u dokumenti ta' ħidma speċifiċi dwar: 1) il-kooperazzjoni u l-assistenza internazzjonali; 2) it-tisħiħ tal-implimentazzjoni nazzjonali; 3) il-bini ta' kapaċità fil-bijosikurezza u l-bijosigurtà. Id-delegazzjoni tal-UE għamlet dikjarazzjonijiet tal-UE fil-laqgħa tal-esperti (Ġinevra, mit-12 sas-16 ta' Awwissu 2013) u fil-laqgħa tal-Istati Partijiet (Ġinevra, mid-9 sat-13 ta' Diċembru 2013). F'din tal-aħħar, ġiet ippreżentata verżjoni riveduta u aġġornata tad-Dokument ta' ħidma tal-UE dwar l-Artikolu X – Kooperazzjoni u Assistenza. Matul l-ewwel nofs tal-2014, ir-riżultati tal-azzjoni tal-UE inkludew il-promozzjoni ta' aktar għarfien dwar il-BTWC fl-Asja u l-Amerika Latina, inkluż fehim imsaħħaħ tal-BTWC fost l-awtoritajiet nazzjonali rilevanti u/jew networking sottoreġjonali msaħħaħ u l-promozzjoni ta' implimentazzjoni volontarja tal-BTWC qabel ir-ratifika. Permezz tal-implimentazzjoni tad-Deċiżjoni tal-Kunsill 2012/421/PESK tat-23 ta' Lulju 2012, sessjonijiet ta' ħidma nazzjonali taħt programmi ta' assistenza ppromwovew fehim imsaħħaħ tal-BTWC fost l-awtoritajiet nazzjonali rilevanti u s-soċjetà ċivili, saħħew in-networking reġjonali msaħħaħ sabiex tiġi promossa l-implimentazzjoni tal-BTWC, u identifikaw il-ħtiġijiet għal implimentazzjoni mtejba tal-BTWC. Is-sessjonijiet ta' ħidma ġew organizzati mill-Uffiċċju tan-Nazzjonijiet Uniti għall-Affarijiet ta' Diżarm (UNODA) fil-Kolombja (fis-6 u s-7 ta' Marzu u t-12 u t-13 ta' Ġunju 2014), il-Mongolja (fid-29 ta' April 2014) u n-Nepal (fl-20 u l-21 ta' Frar u d-9 u l-10 ta' Ġunju 2014). Barra minn hekk, rappreżentant wieħed mill-Ekwador ingħata taħriġ dwar miżuri protettivi u ġestjoni ta' bijoriskji fi Spanja (mill-31 ta' Marzu sal-4 ta' April 2014) u esperti leġislattivi kienu qed jgħinu lin-Nepal biex itejjeb miżuri leġislattivi u amministrattivi (mill-11 sat-13 ta' Ġunju 2013). L-UE hija wkoll impenjata fl-appoġġ għat-titjib fil-bijosikurezza u l-bijosigurtà. F'dan ir-rigward, id-Deċiżjoni tal-Kunsill 2013/668/PESK adottata fit-18 ta' Novembru 2013 tipprevedi aktar minn EUR 1,7 miljun biex tappoġġa, permezz tal-għarfien espert tekniku tal-Organizzazzjoni Dinjija tas-Saħħa, proġetti maħsuba għall-promozzjoni, f'xi Stati Partijiet magħżula, tal-għarfien dwar il-bijoriskju, il-ġestjoni tal-bijoriskju fil-laboratorji, u l-iżvilupp ta' strateġiji nazzjonali fil-laboratorji. L-UE tikkunsidra l-Kodiċi ta' Kondotta tal-Aja kontra l-proliferazzjoni tal-missili ballistiċi (HCoC) bħala strument multilaterali uniku li għandu l-għan li jrażżan il-proliferazzjoni tas-sistemi ta' missili ballistiċi u teknoloġiji relatati permezz ta' miżuri ta' trasparenza u ta' bini ta' fiduċja u appoġġatu bis-sħiħ sa mill-bidu tiegħu. L-Istati Membri kollha tal-UE ssottoskrivew għall-Kodiċi. L-UE kompliet issegwi u tappoġġa it-tliet aspetti tal-Kodiċi: l-universalità, l-implimentazzjoni, u l-funzjonament imsaħħaħ u mtejjeb. Abbażi tad-Deċiżjoni tal-Kunsill 2012/423/PESK b'appoġġ għall-HCoC u n-nonproliferazzjoni tal-missili inġenerali, fit-28 ta' Mejju 2014, fil-marġini tal-Laqgħa Regolari Annwali tal-HCoC, l-UE organizzat avveniment ta' sensibilizzazzjoni fi Vjenna, b'appoġġ għall-HCoC. Wara l-ewwel seminar reġjonali li sar f'Singapor f'Novembru 2013, it-tieni wieħed ġie organizzat f'April 2014 f'Abu Dhabi u l-aħħar wieħed ser jiġi organizzat f'Lima (il-Perù) f'Lulju 2014. Il-viżibbiltà tal-UE ġiet żgurata, inkluż bil-parteċipazzjoni tal-Kap tad-Delegazzjoni tal-UE u referenzi ċari għall-finanzjament tal-UE li ssemmew minn kważi l-kelliema kollha. L-innovazzjoni ġiet introdotta permezz tax-xandir dirett tal-avveniment u d-diskussjonijiet fuq l-internet. Is-SEAE ħejja u ppresieda l-laqgħa ta' koordinazzjoni tal-UE fl-okkażjoni tal-laqgħa regolari annwali tal-HCoC fi Vjenna fid-29 u t-30 ta' Mejju 2014 u fid-29 ta' Mejju saret stqarrija mill-UE. Il-laqgħa tal-2014 tal-punti ta' kuntatt imsaħħa tas-Sistema ta' Kontroll tat-Teknoloġija tal-Missili (MTCR) saret fl-14 u l-15 ta' Mejju f'Pariġi u nħarġet ukoll stqarrija mill-UE. Is-SEAE ħa sehem fl-attivitajiet ta' sensibilizzazzjoni li saru mill-President tal-MTCR f'Singapor u fil-Malasja f'April 2014 fejn inħarġet stqarrija mill-UE. L-UE kompliet tagħmel progress fir-rigward tal-implimentazzjoni tal-Pjan ta' Azzjoni tas-CBRN (Kemikali, Bijoloġiku, Radjoloġiku u Nukleari) tal-UE adottat fl-2009, u sa issa xi 30 proġett ġew appoġġati mill-Programm ta' Prevenzjoni u Ġlieda kontra l-Kriminalità (ISEC). Barra minn hekk, firxa ta' proġetti ta' riċerka relatati mas-CBRN iffinanzjati mill-Programm għal Soċjetà Sigura taħt is-seba' Programm Qafas qed jagħtu appoġġ xjentifiku u tekniku lill-Pjan ta' Azzjoni tas-CBRN permezz ta' żviluppi ta' riċerka li jkopru ċ-ċiklu sħiħ ta' ġestjoni ta' kriżijiet (mill-prevenzjoni sal-irkupru). Attivitajiet jinsabu għaddejjin ukoll biex jidentifikaw il-ħtiġijiet ta' standardizzazzjoni f'dan il-qasam li jistgħu jwasslu għal standards imsejħa "European Norms" (EN). Il-Programm Orizzont 2020 (2014-2020) li jmiss ser isaħħaħ l-isforzi li jinsabu għaddejjin fir-riċerka tas-CBRN permezz ta' suġġetti ffukati, li l-programm ta' ħidma tagħhom ġie adottat fl-10 ta' Diċembru 2013. Rapport ta' Progress dwar l-Implimentazzjoni tal-Pjan ta' Azzjoni għall-2012 enfasizza bosta riżultati, partikolarment fir-rigward ta' skambju ta' informazzjoni u prattiki tajbin imsaħħa, l-organizzazzjoni ta' eżerċizzji ta' taħriġ konġunt, u l-qbil dwar tliet listi tal-UE ta' sustanzi ta' riskju għoli fl-oqsma kimiċi, bioloġiċi u radjoloġiċi rispettivament. Bil-ħsieb li tiġi stabbilita viżjoni għal politika fis-snin li ġejjin, matul l-ewwel semestru tal-2014 il-Kummissjoni biħsiebha tippreżenta Komunikazzjoni dwar Aġenda tas-CBRN-E (splussivi) tal-UE komprensiva ġdida, li ser tiffoka fuq għadd limitat ta' oqsma ta' prijorità ta' valur miżjud ċar tal-UE. Sabiex jiġi implimentat il-Pjan ta' Azzjoni attwali sal-2015 u biex tiġi definita l-Aġenda tas-CBRN-E, il-Kummissjoni taħdem mill-qrib mal-awtoritajiet tal-Istati Membri u partijiet interessati rilevanti oħra fil-Grupp Konsultattiv tas-CBRN-E u s-sottogruppi li jiltaqgħu regolament. F'Mejju 2014, il-Kummissjoni Ewropea adottat Komunikazzjoni dwar "approċċ ġdid tal-UE għad-detezzjoni u l-mitigazzjoni tar-riskji CBRN-E" (dokument COM(2014) 247 final). Fil-Komunikazzjoni, il-Kummissjoni tipproponi li tiġi ffaċilitata l-kooperazzjoni prattika għad-individwazzjoni u l-mitigazzjoni tar-riskji CBRN-E fil-livell tal-UE, inkluż li ssir ħidma mal-industrija, mal-operaturi tal-faċilitajiet li jaħdmu b'materjali CBRN-E (produtturi ta' tagħmir u fornituri ta' servizzi tas-sigurtà) u ma' partijiet interessati oħrajn. Id-dokument fih sensiela ta' 30 azzjoni li għandhom jiġu implimentati fil-futur qarib minn servizzi differenti tal-Kummissjoni f'kooperazzjoni mal-Istati Membri. Ser jiġu żviluppati għodod konkreti, li jvarjaw minn materjal ta' gwida, taħriġ u sensibilizzazzjoni, sa attivitajiet ta' prova. L-Inizjattiva "Ċentri ta' Eċċellenza tas-CBRN tal-UE", iffinanzjata permezz tal-Istrument li Jikkontribwixxi għall-Istabbiltà u l-Paċi, tnediet mill-UE f'Mejju 2010. Iċ-Ċentri ta' Eċċellenza tas-CBRN tal-UE qed jinħolqu b'rispons għar-rikonoxximent ta' kapaċità istituzzjonali insuffiċjenti ta' diversi pajjiżi biex itaffu r-riskju tas-CBRN: attivitajiet kriminali (proliferazzjoni jew terroriżmu tas-CBRN), naturali (żoonożi u epidemiji) u diżastri aċċidentali (aċċidenti industrijali). L-objettiv tagħhom hu l-iżvilupp ta' politika CBRN li tkopri l-perikli kollha f'livell nazzjonali u reġjonali sabiex tantiċipa u tirreaġixxi għal dawn ir-riskji. Fil-qosor, dawn huma miżuri strutturali biex tonqos il-vulnerabbiltà tal-pajjiżi għal ġrajjiet ta' CBRN fl-interess reċiproku tar-reġjuni u s-sigurtà tal-UE. Dan l-objettiv jista' jinkiseb permezz tal-appoġġ għall-ħolqien ta' netwerks reġjonali ta' kompetenza esperta f'materji legali, regolatorji, tekniċi, ta' kontroll u infurzar li jirrigwardaw il-mitigazzjoni tar-riskju tas-CBRN. Qed jiġu stabbiliti seba' ċentri reġjonali fi: 1. l-Afrika ta' Fuq (Alġeri), 2. il-Kosta Atlantika (Rabat), 3. il-Lvant Nofsani (Amman), 4. l-Ewropa tax-Xlokk – il-Kawkasu tan-Nofsinhar – ir-Repubblika tal-Moldova – l-Ukraina (Tbilisi), 5. ix-Xlokk tal-Asja (Manila), 6. l-Afrika Sub-Saħarjana (Najrobi) u 7. il-pajjiżi tal-Golf (Abu Dhabi), u dawn bdew ix-xogħol tagħhom. Il-pass li jmiss ser ikun il-ftuħ ta' Segretarjat reġjonali fl-Asja Ċentrali (Taxkent – għad mhux ikkonfermat). Minbarra tlieta u tletin proġett li jammonatw għal EUR 26 miljun ikkuntrattati preċedentement, qed jiġu kkuntrattati ma' konsorzji differenti, inklużi mill-Istati Membri, proġetti ġodda li jammontaw għal madwar EUR 10 miljun. Fuq il-bażi tad-Deċiżjoni tal-Kunsill 2010/430/PESK tas-26 ta' Lulju 2010, il-ħidma tal-UE taħt l-Istrateġija tal-UE kontra l-Proliferazzjoni ta' Armi ta' Qerda Massiva ġiet appoġġata attivament mill-Konsorzju tan-Nonproliferazzjoni tal-UE li beda l-attività tiegħu f'Jannar 2011. Deċiżjoni ġdida adottata fl-10 ta' Marzu estendiet għal tliet snin oħra l-attivitajiet tal-Konsorzju, kemm billi bniet fuq il-kisbiet li saru u l-esperjenzi li nkisbu fil-perijodu bejn l-2011 u l-2013 kif ukoll billi żiedet proġetti ġodda u innovattivi. Dan ifisser sa seba' seminars ad hoc (għal 45 individwu speċifiku li għandhom jintgħażlu fuq bażi ta' każijiet individwali, li ser isiru ġewwa l-UE, jew mhux aktar minn tlieta minnhom isiru barra mill-UE); Faċilità ta' Għajnuna għall-produzzjoni fi żmien ġimagħtejn ta' mhux aktar minn għoxrin dokument ta' politika ta' 5 sa 10 paġni fuq talba tas-SEAE, l-iżvilupp ta' għodda edukattiva dwar in-nonproliferazzjoni u d-diżarm (ser ikun disponibbli kurrikulu Ewropew fuq l-internet għall-użu mill-universitajiet 24 xahar wara li jibda l-kuntratt). Wara l-attivitajiet ta' suċċess organizzati fil-perijodu 2011-2013, ser issir konferenza internazzjonali annwali ġdida dwar in-Nonproliferazzjoni u d-Diżarm fl-4 u l-5 ta' Settembru ta' din is-sena. Saru żewġ seminars ad hoc fi Brussell dwar il-BTWC u l-Konformità (24 ta' April) u ż-Żona Ħielsa mill-AQM fil-Lvant Nofsani (18-19 ta' Ġunju). F'termini tal-impatt, l-attivitajiet tal-Konsorzju żiedu l-viżibbiltà tal-UE fir-rigward ta' pajjiżi terzi u s-soċjetà ċivili u kkontribwixxew b'mod sostanzjali għat-tfassil tal-politika tal-UE fl-oqsma ta' tan-nonproliferazzjoni u d-diżarm. Il-Konsorzju jipprovdi pjattaforma għal kuntatti informali fost il-prattikanti u jgħin fil-promozzjoni tad-djalogu bejn partijiet interessati differenti. In-netwerk tal-konsorzju tinkludi aktar minn 60 think-tank madwar l-Ewropa. L-attività kkontribwixxiet għas-sensibilizzazzjoni dwar l-isfidi tal-armi nukleari, kimiċi u bijoloġiċi. Id-Deċiżjoni tal-Kunsill b'appoġġ għall-UNSCR 1540 adottata mill-Kunsill fit-22 ta' Lulju 2013 qed tiġi implimentata mill-UNODA li jorganizza sessjonijiet ta' ħidma reġjonali u żjarat ta' għajnuna f'pajjiżi madwar id-dinja. L-implimentazzjoni ta' din id-Deċiżjoni tal-Kunsill tgħin biex jissaħħu l-isforzi nazzjonali u reġjonali rilevanti, tikkontribwixxi għat-twettiq prattiku tar-rakkomandazzjonijiet inklużi fir-Reviżjoni Komprensiva tal-2009 dwar l-istatus ta' implimentazzjoni tal-UNSCR 1540, u tagħti bidu għal u tiżviluppa pjanijiet ta' azzjoni nazzjonali fuq talba tal-Istati. L-UNODA ffirmat ftehim mal-OSKE li ser jitlob sinerġiji b'appoġġ għall-UNSCR 1540. Sinerġiji u koordinazzjoni, anke biex tiġi evitata l-possibbiltà ta' duplikazzjonijiet, ser jiġu mfittxija wkoll maċ-Ċentri ta' Eċċellenza tas-CBRN tal-UE. Kienu diġà ġew organizzati erba' avvenimenti bil-fondi tal-UE u l-ħames wieħed sar fil-Kroazja fis-26 u s-27 ta' Ġunju 2014. Il-Kummissjoni Ewropea lestiet it-tielet stadju fir-reviżjoni tas-sistema tal-UE ta' kontroll fuq l-esportazzjonijiet permezz tal-adozzjoni, fl-24 ta' April 2014, ta' Komunikazzjoni tal-Kummissjoni bil-għan li tagħti d-direzzjoni għall-kontrolli tal-UE fuq l-esportazzjonijiet. Il-Komunikazzjoni tidentifika għażliet ta' politika konkreti għall-modernizzazzjoni tal-kontrolli fuq l-esportazzjonijiet u għall-adattament tagħhom għal ċirkostanzi teknoloġiċi, ekonomiċi u politiċi li qed jinbidlu. Qabel ma jieħdu inizjattivi konkreti għal azzjoni, il-Kummissjoni issa tistieden lill-Kunsill u lill-Parlament Ewropew jikkunsidraw l-approċċ li jinsab f'din il-Komunikazzjoni. B'mod parallel, il-Kummissjoni ser tagħmel "valutazzjoni tal-impatt" tal-għażliet ta' reviżjoni deskritti f'din il-Komunikazzjoni biex tidentifika l-azzjonijiet regolatorji u mhux regolatorji l-aktar xierqa biex dawn jidħlu fis-seħħ. L-implimentazzjoni tal-kontrolli fuq l-esportazzjoni ġiet appoġġata minn tliet laqgħat tal-Grupp ta' Koordinazzjoni dwar l-Użu Doppju fl-ewwel nofs tal-2014, li kkonċentraw b'mod partikolari fuq l-introduzzjoni ta' funzjonalitajiet ġodda fis-"Sistema Elettronika dwar l-Użu Doppju". Saret koordinazzjoni mill-UE għall-promozzjoni tal-pożizzjonijiet miftehma tal-UE fil-laqgħat rilevanti tas-sistemi ta' kontroll fuq l-esportazzjonijiet li saru fl-ewwel semestru tal-2014 (Grupp ta' Fornituri Nukleari (NSG): Grupp Konsultattiv f'April 2014 fi Vjenna, kif ukoll qabel u waqt il-Ġimgħa tal-Plenarja tal-2014 tal-NSG li saret fi Buenos Aires bejn it-23 u s-27 ta' Ġunju; is-Sistema ta' Kontroll tat-Teknoloġija tal-Missili: laqgħa tal-Punti ta' Kuntatt Imsaħħa f'Mejju 2014 f'Pariġi; il-Grupp Awstralja: Laqgħa plenarja f'Ġunju 2014 f'Pariġi). Kompla l-programm tal-UE ta' Sensibilizzazzjoni dwar il-Kontroll fuq l-Esportazzjoni biex isaħħaħ il-kapaċità amministrattiva u teknika f'pajjiżi terzi (23) biex jittratta ma' oġġetti b'użu doppju. Il-programm ta' sensibilizzazzjoni wera kooperazzjoni tajba mal-awtoritajiet ta' kontroll tal-esportazzjoni Ċiniżi li rriżultat f'pubblikazzjoni ta' manwal konġunt dwar il-kontroll tal-esportazzjoni. Kompliet tingħata attenzjoni speċjali biex jiġu organizzati attivitajiet ta' kontroll tal-esportazzjoni mal-Ġordan u l-Kazakistan. Il-programm huwa ffinanzjat taħt l-Istrument li Jikkontribwixxi għall-Istabbiltà u l-Paċi. Mill-2007 'l hawn, l-UE kienet qed tippromovi l-iżvilupp ta' Kodiċi ta' Kondotta Internazzjonali għal Attivitajiet Spazjali. Din is-sensiela ta' linji gwida internazzjonali u volontarji u l-miżuri għall-bini tal-fiduċja jsaħħu s-sikurezza, is-sigurtà u l-prevedibbiltà tal-attivitajiet kollha tal-ispazju. Linji gwida bħal dawn għandhom, fost l-oħrajn, jillimitaw jew jimminimizzaw interferenza ta' ħsara, ħabtiet jew aċċidenti fl-ispazju, kif ukoll il-ħolqien ta' debris. Din għandha tistabbilixxi r-regoli bażiċi li għandhom jiġu osservati minn nazzjonijiet li jwettqu attivitajiet fl-ispazju kemm f'attivitajiet tal-ispazju ċivili u militari. B'segwitu tal-Konsultazzjonijiet Mingħajr Limiti dwar l-abbozz ta' test li saru fi Kiev fis-16 u s-17 ta' Mejju 2013, fejn iltaqgħu madwar 140 rappreżentant minn 61 pajjiż, it-test ġie rivedut. Tieni ċiklu ta' konsultazzjonijiet dwar it-test rivedut sar f'Bangkok mill-20 sat-22 ta' Novembru 2013, fejn iltaqgħu 66 pajjiż u organizzazzjoni u 133 parteċipant. Bil-ħsieb li l-proċess isir aktar trasparenti u inklużiv, il-Mibgħut Speċjali kellu konsultazzjonijiet ma' għadd sinifikanti ta' pajjiżi, inklużi żjarat f'Pekin u Moska lejliet il-konsultazzjonijiet ta' Bangkok. It-tielet u l-aħħar sensiela ta' konsultazzjonijiet saret fil-Lussemburgu fis-27 u t-28 ta' Mejju 2014 bis-sehem ta' 61 pajjiż. F'dik l-okkażjoni, l-UE introduċiet fil-komunità internazzjonali abbozz ġdid li ġie kkonsolidat abbażi ta' sensiela ta' konsultazzjonijiet bilaterali u multilaterali. Il-laqgħa kienet inkoraġġanti għar-raġuni li saret diskussjoni fid-dettall dwar it-test, kif ukoll diskussjoni avvanzata dwar il-passi li jmiss lejn l-adozzjoni tal-Kodiċi. L-UE kompliet, f'konformità mal-Istrateġija tagħha dwar in-nonproliferazzjoni tal-AQM, tintegra b'mod sistematiku n-nonproliferazzjoni tal-AQM fir-relazzjonijiet kuntrattwali tagħha ma' pajjiżi terzi. Barra minn hekk, saru aktar negozjati għal klawsoli dwar in-nonproliferazzjoni tal-AQM fil-ftehimiet rilevanti bejn l-UE u pajjiżi terzi, b'mod partikolari mal-Brunej, il-Ġappun u l-Malasja. In-negozjati jikkontribwixxu għas-sensibilizzazzjoni dwar il-politika tal-UE dwar in-nonproliferazzjoni u d-diżarm u jipprovdu forum biex jiżdied il-fehim reċiproku tal-pożizzjonijiet rilevanti, jidentifika oqsma possibbli għal kooperazzjoni futura u biex jinkoraġġixxi pajjiżi sħab javvanzaw b'mod konkret fir-rigward tas-sistema internazzjonali ta' nonproliferazzjoni. L-UE kompliet tkun attivament involuta fil-laqgħat tad-Diretturi tan-Nonproliferazzjoni u d-Diżarm l-ewwel f'San Pietruburgu u mbagħad fi New York. Sa mill-ħolqien tagħha fl-2002, is-Sħubija Globali (GP) espandiet lil hinn mill-G8 u saret pjattaforma ta' koordinazzjoni u kooperazzjoni, li issa tgħodd mal-20 sieħeb addizzjonali. Fis-Summit ta' Deauville f'Mejju 2011, il-mexxejja qablu li jkomplu jsaħħu s-sigurtà bijoloġika, l-implimentazzjoni tar-riżoluzzjoni1540 u s-sigurtà nukleari. L-Istati Uniti fl-2012, ir-Renju fl-2013 u r-Russja, sas-sospensjoni tagħha mill-G8 fl-2014, mexxew din l-aġenda 'l quddiem, partikolarment billi saħħew il-ħames sottogruppi ta' ħidma eżistenti fuq is-sigurtà bijoloġika, is-sigurtà kimika, is-sigurtà nukleari, iċ-Ċentri ta' Eċċellenza u s-sensibilizzazzjoni u l-espansjoni taħt il-Grupp ta' Ħidma dwar is-Sħubija Globali. Il-ħidma tat-tip tas-Sħubija Globali ser tissokta bl-esklużjoni tar-Russja. Iċ-Ċentri ta' Eċċellenza tal-UE jkomplu jiġu involuti b'mod prominenti fis-Sottogrupp ta' Ħidma dwar iċ-Ċentri ta' Eċċellenza tas-Sħubija Globali, partikolarment bħala għodda biex jiġi faċilitat l-iskambju ta' informazzjoni fuq livell reġjonali u, possibbilment, biex tiġi evitata d-duplikazzjoni fost id-donaturi. L-UE tat kontribut attiv fin-negozjati dwar l-adozzjoni ta' ftehim aġġornat għaċ-Ċentru Internazzjonali tax-Xjenza u t-Teknoloġija (ISTC). L-għan tal-ISTC huwa li jinvolvi lix-xjenzati u l-inġiniera li għandhom għarfien b'użu doppju f'attivitajiet tar-riċerka paċifiċi jew programmi kummerċjali mal-UE u msieħba oħra. Huwa jfittex li jkompli juża l-għarfien b'użu doppju billi jidderieġi mill-ġdid u jerġa' jistazzjona lix-xjenzati rilevanti. Matul in-negozjati, l-UE enfasizzat il-ħtieġa ta' ftehim li jippermetti lill-ISTC jimplimenta proġetti li jistgħu jikkontribwixxu biex jiġu indirizzati b'mod effettiv sfidi f'oqsma ta' tħassib fir-rigward tal-proliferazzjoni, inkluż fil-Lvant Nofsani. L-uffiċċju prinċipali l-ġdid tal-ISTC infetaħ uffiċjalment f'Astana f'Ġunju 2014. Il-Mibgħut Speċjali kellu laqgħat ta' djalogu politiku dwar in-nonproliferazzjoni u d-diżarm mar-Russja, l-Istati Uniti, il-Ġappun u l-Arġentina. Huwa ta bidu għal djalogi dwar in-nonproliferazzjoni u d-diżarm mal-Indja (New Delhi, 16 ta' Mejju) u l-Pakistan (Islamabad, 16 ta' Ġunju). Huwa kellu wkoll għadd ta' konsultazzjonijiet bilaterali oħrajn ma' diversi atturi, fosthom fil-marġini ta' avvenimenti importanti bħall-Grupp tad-Diretturi tan-Nonproliferazzjoni tal-G8 f'San Pietruburgu (mal-Ġappun), il-Kumitat ta' Tħejjija għall-2014 tat-TNP fi New York (mal-Istati Uniti, il-Ġappun, iċ-Ċina, l-Eġittu, in-Norveġja, l-Isvizzera, il-Lega tal-Istati Għarab, l-UNODA), kif ukoll mal-Indoneżja (Ġakarta, Mejju 2014).
Extracted from C_266_2014.html